M'huwiex xi anniversarju partikolari li jmexxini nikteb dan l-artikolu. Dan huwa biss rikonoxximent umli għal ħidmet bniedem, saċerdot li tul ħajtu stinka u ħalla warajh wirt uniku, li però nsibu minsi wisq minna. Forsi l-jiem, forsi l-ftit ħin ta' mistrieħ jerġgħu jġibu wħud bħali biex jaqraw mill-ġdid siltiet mill-aqwa u l-isbaħ ktieb, li l-bniedem għandu: il-Bibbja. Iktar u iktar għalina li għandna żewġ traduzzjonijiet mimlija b'attenzjoni li jqegħdulna l-pjaċir li naqrawhom, nifluhom u nqabbluhom. Insibni ninġibed l-iktar lejn ħidmet il-Professur Pietru Pawl Saydon, li kien huwa li, waħdu u mingħajr għajnuna, witta t-triq. Li kien hu li bl-għerf u bl-istudju li daħal għalih, qaleb għal-lingwa tagħna mit-testi oriġinali miktuba bil-Lhudi, Grieg u Aramajk it-testmenti. Mhux mil-Latin, anki jekk kien jippossjedi din il-lingwa tant tajjeb. Opra unika li, ħafna drabi, waqt li qed naqraw ninsew nagħtu ġieħ lil dan il-bniedem umli, ċar, dirett, mogħti għall-istudju u li kien ta' ftit kliem. Kitba li ħadet iż-żmien tagħha, issir fil-kwiet f'dik id-dar li kellu f'Bengħisa maqtugħa mid-dinja mingħajr qanpiena, mingħajr telefon jew radju. Kien uniku, u daqshekk ieħor kitbietu. Il-Bibbja ta' Saydon, li s-Soċjetà tal-MUSEUM ħadet ħsieb li tagħtiha d-dawl pubbliku, fiha valuri partikolari. L-ewwel, hija l-frott ta' bniedem li kien espert fis-suġġett. Filologu rikonoxxut b'diversi artikoli speċjalizzati dwar l-Iskrittura Mqaddsa. Li attenda diversi laqgħat internazzjonali. Li kellu wkoll it-teoriji oriġinali tiegħu, bħal dik magħrufa bħala l-"iscroll theory" li tispjega kif inħolqu ċerti traspożizzjonijiet f'ċerti kotba, fosthom Isaija u Ġeremija. It-tieni, għandha espożizzjoni unika b'kelmtejn spjegattivi qabel kull kapitolu u b'noti f'qiegħ il-paġna, speċjalment f'dawk tal-Ittri ta' San Pawl, li t-tnejn jgħinu ferm lill-qarrej biex jifhmu t-test fejn dan m'huwiex proprju ħafif. It-tielet, huwa kontribut dirett lejn il-lingwa tagħna għax wera li l-lingwa tippresta ruħha, li fiha għażel kliem preċiżi u li, terġa', kabbar b'neoloġiżmi bi kliem ġdid imfassal diversi drabi fuq għerq ta' kelma Għarbija. Ir-raba', it-traduzzjoni fiha nfisha hija ġawhra ta' stil letterarju u lingwistiku. Dan m'huwiex, kif għidt, anniversarju. Huwa, però, l-ewwel rikonoxximent għal ħidmet dan il-bniedem. Kif ukoll ta' persuni bħalna li ddedikaw ħajjithom għall-istudju li llum il-ġurnata għad għandna l-bżonn tagħhom. Il-Professur Saydon kien jaf jitkellem bi ħmistax-il lingwa, fosthom l-Isvediż, in-Norveġiż u l-Kopti. Kien jonfoq ġidu fix-xiri ta' kotba u ġurnali li bihom jassigura li qiegħed aġġornat. Kien mimli b'imħabba għal-lingwa tagħna li mbotta t-twaqqif tal-Għaqda tal-Malti u l-ħruġ tal-"Leħen il-Malti". It-tieni, huwa rikonoxximent tal-bżonn preżenti li jkollna iktar studenti li jitħajru jistudjaw il-lingwi varji, speċjalment il-Grieq u l-Latin. Ta' għarfien aqwa li l-lingwa tagħna, il-kultura li nħaddnu u li m'għandniex inżarmawha jew nitilfuha. Ta' aċċettazzjoni li għandna diversi teżori jistennew li jiġu mikxufa. Tal-bżonn li nħajru aktar bnedmin jixtru, jissellfu u jaqraw dak li għandna għad-dispożizzjoni tagħna. Tal-utilità li niflu mill-ġdid dan l-iskular qaddis. Għax kif fil-Ktieb tal-Qwiel insibu tant tajjeb, u tradott mill-Profs. Pietru Pawl Saydon: "Il-kburija tal-bniedem iċċekknu, iżda min jiċċekken, ikollu ġieħ". Minn qalbi, f'dan l-ewwel artikolu tas-sena, nawguralkom l-isbaħ xewqat ta' Sena Ġdida mimlija b'qari miżgħud b'sens u sustanza.
Opra Unika.